b'\n_START_ARTICLE_\nMittani\n_START_PARAGRAPH_\nMitanni (transkriberet fra hettittisk kileskrift: Mi-ta-an-ni) eller Hanigalbat (assyrisk: Hanigalbat eller Khanigalbat, transkriberet fra kileskrift \xe1\xb8\xaaa-ni-gal-bat) var en hurrittisk talende stat i nordlige Syrien og sydvestlige Anatolien i tiden 1500\xe2\x80\x931300 f.Kr. Det blev grundlagt af en indoarisk herskerklasse som kontrollerede en hovedsagelig hurrittisk befolkning. Mitanniriget udviklede sig til en regional magt efter hettitternes \xc3\xb8del\xc3\xa6ggelse af amorittiske Babylon og en r\xc3\xa6kke svage og ineffektive assyriske konger, som havde skabt et magtvakuum i Mesopotamien._NEWLINE_Ved begyndelsen af sin historie var Mitannirigets st\xc3\xb8rste rival Egypten under 18. egyptiske dynasti. Men med truslen fra et stadig m\xc3\xa6gtigere hettittisk rige indgikk Mitanni og Egypten en alliance for at beskytte deres f\xc3\xa6lles interesser. Ved h\xc3\xb8jden af sin magt i 1300-tallet f.Kr. havde Mitanni udposter beliggende omkring sin hovedstad Washukanni. Dens n\xc3\xb8jagtige lokalisering i dag er ukendt men kan v\xc3\xa6re en hidtil ikke unders\xc3\xb8gt tell i n\xc3\xa6rheden af floden Khabur i Syrien, \xc3\xb8st for Eufrat. Til sidst bukkede Mitanni under for det hettittiske rige og senere fra assyriske angreb, og dets status blev reduceret til en provins indenfor det assyriske rige. Mitannis indflydelse er p\xc3\xa5vist i hurrittiske steds- og personnavne, og spredning af en s\xc3\xa6rskilt keramiktype over Syrien og Levanten.\n_START_SECTION_\nGeografi\n_START_PARAGRAPH_\nMitanniriget kontrollerede handelruterne ned langs floden Khabur til byen Mari og op ad Eufrat indtil byen Karkemisj. For en tid kontrollerede de ogs\xc3\xa5 de assyriske omr\xc3\xa5der i \xc3\xb8vre Tigris og dets overvand ved Ninive, Arbil, Assur og Nuzi. Deres allierede omfattede Kizzuwatnariget i det syd\xc3\xb8stlige Anatolien, Mukisj som strakte sig mellem Ugarit og Qatna vest for floden Orontes til havet, og Niya, som kontrollerede \xc3\xb8stbredden af Orontes fra Alalakh ned gennem Aleppo, Ebla, og Hama til Qatna og Kadesj. I \xc3\xb8st havde de gode forhold til kassitterne. Landet under Mitanniriget i nordlige Syrien strakte sig fra Taurusbjergene i vest og s\xc3\xa5 langt \xc3\xb8stp\xc3\xa5 som Nuzi (nutidens Kirkuk) og til floden Tigris. I syd strakte det sig fra Aleppo over (Nuhashshe) til Mari ved Eufrat i \xc3\xb8st. Dets center var i floddalen Khabur med to hovedst\xc3\xa6der, Taite og Washshukanni (kaldt for henholdsvis Taidu og Ushshukana i assyriske kilder). Hele omr\xc3\xa5det gjorde det muligt at drive jordbrug uden kunstvanding. De drev tamdyr som k\xc3\xb8er, f\xc3\xa5r og geder. Landet var meget ligt Assyrien i henseende til klima og var beboet af b\xc3\xa5de stedlige hurrittere og amorittisktalende (amurru) befolkninger.\n_START_SECTION_\nNavn\n_START_PARAGRAPH_\nMitanniriget blev omtalt som Maryannu, Nahrin eller Mitanni af egypterne, som Hurri af hettitterne, og Hanigalbat af assyrerne. Ulige navne synes at v\xc3\xa6re blevet anvendt sidel\xc3\xb8bende om det samme kongerige. Hettittiske annaler n\xc3\xa6vner et folk kaldet for Hurri (\xe1\xb8\xaau-ur-ri), der lokaliseres i nord\xc3\xb8stlige Syrien. Et hettittisk fragment, antagelig fra tiden under Mursili I, n\xc3\xa6vner en "konge af hurrierne". Den assyrisk-akkadiske version af teksten gengiver "Hurri" som "Hanigalbat". Tushratta, som kalder sig selv for konge af Mitanni i sine akkadiske Amarnabreve til den egyptiske statsadministration, omtaler sit kongerige som Hanigalbat._NEWLINE_Egyptiske kilder kalder Mitanni for nhrn, hvilket almindeligvis er udtalt som Naharin/Naharina fra det assyrisk-akkadiske ord for "flod", sammenlign Aram-Naharaim. Navnet Mitanni er f\xc3\xb8rst dokumenteret i en tekst om de syriske krige (ca. 1480 f.Kr.) af den officielle astronom og klokkebygger Amememhet, som kom tilbage fra et "udenlandsk land kaldt for Me-ta-ni" p\xc3\xa5 tiden under farao Thutmose I. Den milit\xc3\xa6re ekspedition under Naharina, som blev annonseret af farao Thutmosis I i begyndelsen af hans styre kan rent faktisk v\xc3\xa6re sket i l\xc3\xb8bet af det lange tidligere styre under Amenhotep I.\n_START_SECTION_\nFolket\n_START_PARAGRAPH_\nEtniciteten for folket i Mitanni er vanskelig at afg\xc3\xb8re med sikkerhed. En afhandling om stridsvognheste af Kikkuli (en forfatter om hestehold) indeholder en r\xc3\xa6kke indoariske ord. Det er foresl\xc3\xa5et, at disse ord var afledt fra et hvad der betegnes som fortsat udelt indoiransk sprog, Anden forskning har dog vist, at s\xc3\xa6rskilte indoariske tr\xc3\xa6k var tilstede.  _NEWLINE_Navnene p\xc3\xa5 det mitanniske aristokrati er hyppigt af indoarisk oprindelse, men det er is\xc3\xa6r deres guddomme, som viser indoariske r\xc3\xb8dder: (Mitra, Varuna, Indra, Nasatya), sk\xc3\xb8nt en del forskere er af den formening, at de er mere direkte besl\xc3\xa6gtede med kassitterne. Sproget for de almindelige folk var hurrisk, hverken indoeurop\xc3\xa6isk eller semittisk. Hurrittisk er besl\xc3\xa6gtet med urartisk, begge tilh\xc3\xb8rte den hurro-urartiske sprogfamilie. Det er blevet h\xc3\xa6vdet, at intet yderligere kan blive fastsl\xc3\xa5et fra det nuv\xc3\xa6rende materiale. Et hurrisk afsnit i Amarnabrevene, vanligvis skrevet i akkadisk, der var "f\xc3\xa6llessproget" den gang, indikerer, at kongefamilien i Mitanni ogs\xc3\xa5 talte hurrisk._NEWLINE_I traktaten mellem Mittanikongen Shattiwaza og Hittitterkongen Suppiluliumas optr\xc3\xa6der bl.a. guderne Mitrasil og Arunasil, der er t\xc3\xa6t p\xc3\xa5 de indo-ariske guder Mitra og Varuna. Langt de fleste navne i Mittani var hurritiske, men en r\xc3\xa6kke af kongerne tog indoarisk-lydende navne. Fx ovenn\xc3\xa6vnte Shattiwaza, der f\xc3\xb8r sin tronbestigelse havde det hurritiske navn Kili-Teshup. Enkelte ord i hurrittisk er indl\xc3\xa5nt fra indo-arisk som fx maryannu (stridsvognsk\xc3\xa6mper), der svarer til sanskritordet marya (ung mand, kriger). Ordene er bl.a. relaterede til heste og hesteopdr\xc3\xa6t._NEWLINE_Folk med hurriske navn er bevidnede over store omr\xc3\xa5der i Syrien og det nordlige Levanten som er \xc3\xa5benbart uden for det omr\xc3\xa5de for den politiske enhed kendt i Assyrien som Hanilgalbat. Det er ingen indikationer p\xc3\xa5, at disse personer viste lydighed for den politiske enhed Mitanni, sk\xc3\xb8nt det tyske begreb auslandshurriter ("eksilhurritter") er blevet benyttet. I 1300-tallet f.Kr. blev talrige bystater i det nordlige Syrien og Kanaan regeret af personer med hurriske og en del indoariske navne. Det kan indikere, at befolkningen i disse bystater ogs\xc3\xa5 var hurritter, da er det muligt, at disse enheder var en del af en st\xc3\xb8rre statsdannelse, som delte en hurrisk identitet. Dette er ofte blevet antaget, men uden en kritisk unders\xc3\xb8gelse af kilderne. Forskelle i dialekt og regionale ulige religi\xc3\xb8se gudeverdener (Hepat/Shawushka, Sharruma/Tilla og videre) peger p\xc3\xa5 eksistensen af flere grupper af hurrisktalende folk._NEWLINE_Hurrittisk er desuden p\xc3\xa5virket af akkadisk.'